*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 12ης Ιανουαρίου 1988

για τη βελτίωση της αποτελεσματικότητας των γεωργικών διαρθρώσεων στην Ιταλία (Λομβαρδία), σύμφωνα με τον κανονισμό (ΕΟΚ) αριθ. 797/85 του Συμβουλίου

(Το κείμενο στην ιταλική γλώσσα είναι το μόνο αυθεντικό)

(88/115/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (1), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (2), και ιδίως το άρθρο 25 παράγραφος 3,

Εκτιμώντας:

ότι, σύμφωνα με το άρθρο 24 παράγραφος 4 του κανονισμού (ΕΟΚ) αριθ. 797/85, η ιταλική κυβέρνηση ανακοίνωσε στις 9 Ιουνίου 1987 την απόφαση IV/616, της 26ης Μαρτίου 1987 της περιφέρειας της Λομβαρδίας σχετικά με την έγκριση των διατάξεων εκτέλεσης του κανονισμού (ΕΟΚ) αριθ. 797/85·

ότι, σύμφωνα με το άρθρο 25 παράγραφος 3 του κανονισμού (ΕΟΚ) αριθ. 797/85, η Επιτροπή οφείλει να αποφασίσει εάν, ανάλογα με το κατά πόσον είναι σύμφωνες οι διατάξεις που αναφέρθηκαν με τον προηγούμενο κανονισμό και λαμβάνοντας υπόψη τους στόχους του εν λόγω κανονισμού, καθώς και την απαραίτητη διασύνδεση μεταξύ των διαφόρων μέτρων, πληρούνται οι όροι για τη χρηματοδοτική συμμετοχή της Κοινότητας·

ότι οι περιφερειακές ενισχύσεις που αναφέρονται στο σημείο 20 της προαναφερθείσας απόφασης πρέπει να αναθεωρηθούν ώστε να τηρηθούν οι περιορισμοί που καθορίζονται στο άρθρο 4 και στο άρθρο 8 παράγραφος 2 του κανονισμού (ΕΟΚ) αριθ. 797/85 και ότι, κατά συνέπεια, η περιφέρεια θα κοινοποιήσει κατάλογο κειμένων που υπάγονται στην περιφερειακή νομοθεσία καθώς και συνθετικό πίνακα που θα συγκεντρώνει τα ποσοστά ενισχύσεων σε επενδύσεις με ή χωρίς σχέδιο ουσιαστικής βελτίωσης·

ότι η χρηματοδοτική συμμετοχή της Κοινότητας στις ειδικές ενισχύσεις για την εγκατάσταση των γεωργών νεαρής ηλικίας που προβλέπονται στο σημείο 9 της απόφασης της περιφέρειας Λομβαρδίας περιορίζεται μόνο στις περιπτώσεις που ανταποκρίνονται στα κριτήρια που καθορίζονται στο άρθρο 7 σημείο 1 του κανονισμού (ΕΟΚ) αριθ. 797/85 και ότι, κατά συνέπεια, μόνο οι ενισχύσεις που χορηγούνται στους γεωργούς νεαρής ηλικίας οι οποίοι είναι κάτοχοι ενός από τα διπλώματα που αναφέρονται στο σημείο 3 πρώτο εδάφιο δεύτερη περίπτωση της περιφερειακής απόφασης ή που έχουν παρακολουθήσει σειρά μαθημάτων που αναφέρεται στο σημείο 9 πριν από το τελευταίο εδάφιο της εν λόγω απόφασης μπορούν να καταβληθούν δυνάμει του άρθρου 7 του εν λόγω κανονισμού·

ότι οι συμπληρωματικές ενισχύσεις στις επενδύσεις υπέρ των γεωργών νεαρής ηλικίας, που αναφέρεται στο σημείο 9 τελευταίο εδάφιο της περιφερειακής απόφασης, αν χορηγούνται σε γεωργούς νεαρής ηλικίας που δεν έχουν επαγγελματική εξειδίκευση που απαιτείται στο άρθρο 7 σημείο 1 του κανονισμού (ΕΟΚ) αριθ. 797/85, πρέπει να πληρούν τους όρους που αναφέρονται στο άρθρο 8 παράγραφος 1 του εν λόγω κανονισμού·

ότι οι διατάξεις που προβλέπονται με την απόφαση της περιφέρειας της Λομβαρδίας πληρούν τους όρους και ανταποκρίνονται στους στόχους του κανονισμού (ΕΟΚ) αριθ. 797/85 ·

ότι ζητήθηκε η γνώμη της επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) σχετικά με τις χρηματοδοτικές πτυχές·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η απόφαση αριθ. IV/616 της 26ης Μαρτίου 1987 της περιφέρειας της Λομβαρδίας σχετικά με την έγκριση των διατάξεων του κανονισμού (ΕΟΚ) αριθ. 797/85 για τη βελτίωση της αποτελεσματικότητας των γεωργικών διαρθρώσεων πληροί τους όρους για χρηματοδοτική συμμετοχή της Κοινότητας στην κοινή δράση που αναφέρεται στο άρθρο 1 του εν λόγω κανονισμού.

2. Η χρηματοδοτική συμμετοχή της Κοινότητας στις ενισχύσεις υπέρ των γεωργών νεαρής ηλικίας που προβλέπονται στο σημείο 9 της περιφερειακής απόφασης περιορίζεται μόνο στις περιπτώσεις που ανταποκρίνονται στα κριτήρια που καθορίζονται στο άρθρο 7 του κανονισμού (ΕΟΚ) αριθ. 797/85.

3. Η περιφέρεια της Λομβαρδίας θα κοινοποίησει στην Επιτροπή κατάλογο των ενισχύσεων στις επενδύσεις που διέπονται από την ισχύουσα περιφερειακή νομοθεσία, οι οποίες πληρούν τους όρους που αναφέρονται στο άρθρο 20 της απόφασης IV/616 της 26ης Μαρτίου 1987.

Άρθρο 2

Η παρούσα απόφαση απευθύνεται στην Ιταλική Δημοκρατία.

Βρυξέλλες, 12 Ιανουαρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 93 της 30. 6. 1985, σ. 1.

(2) ΕΕ αριθ. L 167 της 26. 6. 1987, σ. 1.